มอบรางวัลครูถิรคุณ ให้ครูต่าย ยกย่องเป็นแบบอย่างที่ดีต่อผู้เรียน บุคคลในวิชาชีพ ผู้คนในสังคม
นางสาวตรีนุช เทียนทอง รัฐมนตรีว่าการกระทรวงศึกษาธิการ เป็นประธานในพิธีมอบรางวัลครูถิรคุณ ซึ่งสำนักงานเลขาธิการคุรุสภา จัดขึ้น ที่กระทรวงกระทรวงศึกษาธิการ(ศธ.) โดยมีนางกนกวรรณ วิลาวัลย์ รัฐมนตรีช่วยว่าการกระทรวงศึกษาธิการ และคณะกรรมการคุรุสภา ร่วมในพิธี ทั้งนี้ เพื่อประกาศเกียรติคุณยกย่องครูผู้เสียสละและมีอุดมการณ์ในวิชาชีพ โดยมอบรางวัลให้แก่ นางสาวกาญจณี ใจชื้น หรือครูต่าย ซึ่งเป็นครูอัตราจ้างของศูนย์การศึกษาพิเศษ ประจำจังหวัดตาก สาขาแม่สอด ที่เข้าช่วยเหลือนักเรียนที่กำลังวิ่งข้ามถนน จนเป็นเหตุให้ถูกรถจักรยานยนต์พุ่งชนจนได้รับบาดเจ็บและเสียชีวิต เมื่อวันที่ 13 เมษายนที่ผ่านมา โดยมีนายสำเริง ใจชื้น คุณพ่อ นายสุจริต ใจชื้น น้องชาย และ ด.ช.วิสุทธิ์ ใจชื้น ลูกครูต่าย เป็นตัวแทนรับมอบโล่ประกาศเกียรติคุณ พร้อมกล่าวว่า ครูต่าย ได้ทำบทบาทหน้าที่ของตนเองเป็นอย่างดี มีจิตวิญญาณของความเป็นครูอย่างแท้จริง เป็นที่น่าขื่นชมและเป็นแบบอย่างที่ดีต่อผู้เรียน บุคคลในวิชาชีพและผู้คนในสังคมได้เป็นอย่างดีรศ.ประวิต เอราวรรณ์ เลขาธิการคณะกรรมการข้าราชการครูและบุคลากรทางการศึกษา (ก.ค.ศ.) รักษาการเลขาธิการคุรุสภา กล่าวด้วยว่า รางวัลครูถิรคุณ มีความหมายว่า ครูผู้ยึดมั่นในคุณธรรมอย่างมั่นคง ซึ่งเมื่อวันที่ 24 พฤษภาคม 2565 รัฐมนตรีว่าการกระทรวงศึกษาธิการ ลงนามในประกาศคุรุสภา เรื่อง หลักเกณฑ์ และวิธีการประกาศเกียรติคุณยกย่องครูผู้เสียสละและมีอุดมการณ์ในวิชาชีพ เพื่อรับรางวัลครูถิรคุณ